49. schôdza NR SR - 7.deň - B. popoludní
Dátum: 2026-04-23
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

Ďakujem pekne za slovo. Som rád, že tu mám aj ministra, ktorého som si dovolil 17. marca 2026 interpelovať, pána ministra obrany Slovenskej republiky a podpredsedu vlády, pána ministra Roberta Kaliňáka. Ja som sa dnes dozvedel u nás, že tá interpelácia vám bola odoslaná až 24. marca. Takže vás chcem poprosiť, a vlastne zajtra je posledný termín, aby ste mi odpovedali. Ale tým, že teraz ste mi ešte neodpovedali, tak využívam túto príležitosť a teda opýtam sa ešte aj takto priamo tu. Interpelácia sa týka financovania výstavby nemocníc na Slovensku, ktoré máte vo svojej gescii. A dovolím si najprv taký krátky úvod a potom prečítam tú interpeláciu, ktorá je už teda podaná a zajtra je ten posledný termín, kedy by sa mala doručiť sem do Národnej rady tá odpoveď. Najneskôr v septembri 27 sa budú konať parlamentné voľby a nemocnice majú byť dokončené do... Hovoríte o Prešove, ste hovorili, že možno do konca roku 27, možno do konca roku 28. To je otázka, vychádzam z toho, čo ste pôvodne hovorili. A nová vláda bude mať teda približne rok a štvrť na to, aby rozostavané nemocnice dokončila, aby sa v nich mohli liečiť pacienti. Tá interpelácia je potom aj na nemocnicu generála Rastislava Štefánika vo Vajnoroch. Tam samozrejme ten termín má byť neskôr, ale teda avizovali ste, že do roku 30 by to tam už mohlo byť dokončené a potom postupne tam prijať nových pacientov. No, pán prezident Pellegrini nám posielal politickým stranám list, aby sme sa zaviazali, že nemocnice dokončíme. A úprimne poviem, že minister Kamil Šaško je absolútne bezradný. On dnes nevie, koľko budú tie nové nemocnice stáť a teraz on hovorí samozrejme o tých svojich, o martinskej a banskobystrickej. Keď som sa ho pýtal na tie vaše, tak tam to elegantne poslal, že sa mám pýtať vás, tak preto sa pýtam vás. On totiž dnes nevie, koľko tie nemocnice nové budú stáť, ani koľko budeme potrebovať na ich dostavbu, keď sa minú európske peniaze. U vás je tá otázka možno trošku jednoduchšia v tom, že tam veľmi európske peniaze nie sú, hoci v tom Prešove preinvestovávate nejaké peniaze z plánu obnovy a tie sa teda mali pôvodne uvoľniť do Vajnor. Ja, čo mám také informácie, tak viem, že tých peňazí nie je veľa. A teda by sme chceli vás poprosiť, keby ste nám aspoň vyčíslili, koľko peňazí budete potrebovať na tie nové nemocnice do volieb a odkiaľ ich zoberiete. Takže tá interpelácia, ktorú som vám 17. 3. napísal a bola vám teda odoslaná z Národnej rady, žiaľ, až 24. 3., znie takto: Vážený podpredseda vlády a minister obrany Slovenskej republiky, v súlade s čl. 80 Ústavy Slovenskej republiky a § 129 zákona Národnej rady Slovenskej republiky č. 350 z roku 1996 Z. z. o rokovacom poriadku Národnej rady Slovenskej republiky v znení neskorších predpisov si vám dovoľujem podať interpeláciu vo veci financovania výstavby nemocníc na Slovensku. V nadväznosti na množiace sa otázky, ktoré sa týkajú schopnosti vlády v ďalšom období zabezpečiť dostatok finančných prostriedkov na dokončenie rozostavaných špitalných do štádia full fit-out, si vás dovoľujem požiadať o zodpovedanie nasledujúcich otázok: V akej výške sú plánované finančné náklady na výstavbu Národnej univerzitnej špitalnej generála Milana Rastislava Štefánika, ktorej výstavbu schválila vláda Slovenskej republiky uznesením č. 240 z roku 2025? Akými zdrojmi, z akej rozpočtovej kapitoly a v akej výške je zabezpečené financovanie výstavby Národnej univerzitnej nemocnice generála Milana Rastislava Štefánika v rokoch 2026, 2027, 2028 a v ďalších rokoch až do úplného dokončenia, ktorej výstavbu schválila vláda Slovenskej republiky uznesením č. 240 z roku 2025? Tam samozrejme aspoň do toho roku 28, keďže ten rozpočet sa pripravuje vždy na 3 roky dopredu, sú tam tie ďalšie dva roky navrhnuté, takže si myslím, že by bolo fajn, keby ste nám prezradili, akým spôsobom to táto vláda bude plánovať potom do ďalších rokov. V akej výške sú plánované finančné náklady na realizáciu projektu „Rozvoj a modernizácia fakultnej nemocnice s poliklinikou R. A. Rajmana v Prešove“, ktorého realizáciu schválila vláda Slovenskej republiky uznesením č. 255 z roku 2025? Akými zdrojmi, z akej rozpočtovej kapitoly a v akej výške je zabezpečené financovanie realizovania projektu „Rozvoj a modernizácia fakultnej nemocnice s poliklinikou R. A. Rajmana v Prešove“ v rokoch 2026, 2027, 2028 a v ďalších rokoch až do jej úplného dokončenia, ktorého realizáciu schválila vláda Slovenskej republiky uznesením č. 255 z roku 2025? Toto je text mojej interpelácie, pán minister. Ja verím, že mi odpoviete. Predpokladám, že na ten mimoriadny výbor, ktorý sme zvolali k tejto téme, ako na pôde zdravotníckeho výboru ste vtedy nemohli prísť, ale verím, že občania sa dozvedia aspoň čiastočné odpovede na tieto otázky formou vašej písomnej odpovede. Ďakujem veľmi pekne.